ผ่านแผนฟื้นไอแบงก์
&#8220;ซูเปอร์บอร์ด&#8221; ไฟเขียวไอแบงก์แยกหนี้ดีหนี้เสียกว่า 5.5 หมื่นล้าน ยอมโละขายขาดทุน
11 พ.ค. 2558

“ซูเปอร์บอร์ด” ไฟเขียวไอแบงก์แยกหนี้ดีหนี้เสียกว่า 5.5 หมื่นล้าน ยอมโละขายขาดทุน
นายวิสุทธิ์ ศรีสุพรรณ รมช.คลัง เปิดเผยว่า ม.ร.ว.ปรีดิยาธร เทวกุล รองนายกรัฐมนตรี ได้สั่งการให้ธนาคารอิสลามแห่งประเทศไทย (ไอแบงก์) เร่งศึกษาแนวทางในการดำเนินการแยกสินทรัพย์ดีและหนี้เสียออกจากกัน เพื่อแยกบันทึกรายการบัญชีหนี้ให้ชัดเจน แนวทางดังกล่าวได้รับความเห็นชอบจากคณะกรรมการนโยบายและกำกับดูแลรัฐวิสาหกิจ (คนร.) หรือซูเปอร์บอร์ด เมื่อวันที่ 6 พ.ค.ที่ผ่านมา
นายมนต์ชัย รัตนเสถียร กรรมการและรักษาการกรรมการผู้จัดการไอแบงก์ กล่าวว่า ธนาคารได้เสนอ 3 แนวทางให้กับซูเปอร์บอร์ดพิจารณา คือ 1.เอสโครว์ แอ็กเคาต์ ซึ่งเป็นแนวทางที่ต้องใช้บริษัทตัวกลางในการบริหารจัดการหนี้เสีย 2.ตั้งบริษัทบริหารสินทรัพย์ (เอเอ็มซี) เพื่อมาบริหารหนี้ และ 3.แยกหนี้ดีหนี้เสียซึ่งเป็นแนวทางในการบริหารหนี้ที่ไม่ก่อให้เกิดรายได้ (เอ็นพีแอล) โดยให้แยกรายการบันทึกบัญชีหนี้ดีและหนี้เสีย ให้นำหนี้เสียไปบริหารโดยการปรับโครงสร้างหนี้ หรือขายออกไปให้กับบริษัทบริหารสินทรัพย์ต่างๆ
แหล่งข่าวจากไอแบงก์ เปิดเผยว่า การที่ซูเปอร์บอร์ดเลือกแนวทางที่ 3 เนื่องจากไม่ต้องเสียค่าใช้จ่าย ไม่ต้องมีต้นทุนมาก เพราะธนาคารเป็นผู้บริหารจัดการด้วยตนเอง ซึ่งต่างจาก 2 แนวทางแรกที่จำเป็นต้องมีค่าใช้จ่ายในการจ้างเข้ามาบริหารจัดการหนี้ เช่น แนวทางแรก ก็ต้องจ้างมาเป็นตัวกลางในการไกล่เกลี่ยหนี้ระหว่างธนาคารกับลูกหนี้ ส่วนแนวทางที่ 2 หากตั้งเอเอ็มซีขึ้นเอง ทางรัฐบาลก็ต้องให้เงินธนาคารในการจัดการ ซึ่งมีมูลค่าสูงพอควร
อย่างไรก็ตาม หลังการแยกสินทรัพย์ของสินเชื่อคงค้างประมาณ 1 แสนล้านบาท คาดว่าจะมีสินทรัพย์ที่ไม่ก่อรายได้มีหลักประกันและไม่มีหลักประกันประมาณ 5.5 หมื่นล้านบาท หากตัดขายก็ราคาจะต่ำมาก ส่วนสินเชื่อที่ดีสามารถดำเนินธุรกิจปล่อยสินเชื่อต่อได้ สามารถเรียกความเชื่อมั่นให้กับนักลงทุนได้ในระดับหนึ่งซึ่งธนาคารต้องเร่งปล่อยสินเชื่อมุสลิมซึ่งเป็นไปตามพันธกิจหลักให้ได้มากที่สุด